Diari Oficial de la Generalitat Valenciana


Sumari del DOGV 4936, del 01-02-2005 (2005/418)

RESOLUCIO de 17 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Conselleria de Territori i Habitatge de la Generalitat Valenciana i la Sociedad Española de Conservación y Estudio de los Mamíferos (SECEM) per a la realització d'activitats d'investigació, conservació i divulgació sobre els mamífers a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4936

Data del DOGV
:   01-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/418


Data del document
:   17-01-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * fauna
    * protecció de la fauna
    * societat sense fins de lucre

RESOLUCIÓ de 17 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc de col·laboració entre la Conselleria de Territori i Habitatge de la Generalitat Valenciana i la Sociedad Española de Conservación y Estudio de los Mamíferos (SECEM) per a la realització d'activitats d'investigació, conservació i divulgació sobre els mamífers a la Comunitat Valenciana. [2005/M418]
  
Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana i la Sociedad Española de Conservación y Estudio de los Mamíferos (SECEM), el 20 d'octubre de 2004, un conveni marc de col·laboració per a la realització d'activitats d'investigació, conservació i divulgació sobre els mamífers a la Comunitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana
  
l'esmentat conveni, que ha quedat inscrit en el Registre de Convenis amb el número 0996/2004, i que figura com a annex d'esta resolució.
  
València, 17 de gener de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni Marc de Col·laboració entre la Conselleria de Territori i Habitatge de la Generalitat Valenciana i la Sociedad Española de Conservación y Estudio de los Mamíferos (SECEM) per a la realització d'activitats d'investigació, conservació i divulgació sobre els mamífers a la Comunitat Valenciana
  
València, 20 d'octubre de 2004.
  
Reunits
  
D'una part, el conseller de Territori i Habitatge de la Generalitat Valenciana Rafael Blasco Castany, d'acord amb el Decret 7/2004, del 27 d'agost, del president de la Generalitat, pel qual s'assigna la titularitat de les conselleries en què s'organitza l'administració de la Generalitat, en nom i representació d'aquesta, d'acord amb les facultats que li confereix la Llei 5/1983, de 30 de desembre, del Govern Valencià.
  
I d'una altra, Miguel Delibes de Castro, en nom i representació de la Sociedad Española para la Conservación y Estudio de los Mamíferos, en la qualitat de president, facultat per a aquest acte segons l'article 26 dels estatuts d'aquesta associació.
  
Ambdues parts es reconeixen mútuament competència i capacitat per a subscriure aquest conveni i
  
Exposen
  
Primer
  
La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10 de juliol de 1982). Dins de la Generalitat Valenciana, aquestes funcions són exercides per la Conselleria de Territori i Habitatge segons estableix el Decret 8/2004, de 3 de setembre, del president de la Generalitat, pel qual s'assignen competències a la Presidència i a les conselleries.
  
Segon
  
Que entre aquestes competències s'inclouen les de conservació de la biodiversitat centrada en la protecció i millora de les espècies silvestres presents en el territori valencià, incloent en això el foment d'actuacions d'investigació i divulgació, particularment de les més amenaçades.
  
Tercer
  
Que la Sociedad Española de Conservación y Estudio de los Mamíferos (en endavant SECEM) és una associació sense ànim de lucre, inscrita en el Registre Nacional d'Associacions (núm. 100.182), entre els fins fundacionals de la qual està la promoció del coneixement i la conservació dels mamífers, i el seu àmbit d'actuació és la totalitat de l'estat espanyol.
  
Quart
  
Que ambdues institucions estan interessades a dur a terme actuacions conjuntes en matèria d'investigació, conservació i divulgació sobre les espècies de mamífers silvestres presents a la Comunitat Valenciana.
  
En conseqüència, i amb la finalitat d'establir un àmbit ferm de col·laboració, ambdues parts subscriuen el present conveni amb subjecció a les següents
  
Clàusules
  
Primera. Objecte
  
És objecte d'aquest conveni la col·laboració entre la Conselleria de Territori i Habitatge de la Generalitat Valenciana i la SECEM per a la realització de programes d'investigació, conservació i divulgació sobre les espècies de mamífers silvestres presents a la Comunitat Valenciana, i en particular d'aquelles considerades amenaçades.
  
Segona. Àmbit
  
L'àmbit s'estén a la totalitat de la Comunitat Valenciana.
  
Tercera. Aportacions
  
Les parts firmants aporten la dedicació de recursos humans, materials i infraestructures necessaris per al seu desenvolupament, en la mesura de les seues possibilitats, i en concret,
  
La Conselleria de Territori i Habitatge aportarà:
  
- La informació tècnica i documentació en el seu poder sobre la situació dels mamífers silvestres de la Comunitat Valenciana.
  
- Les autoritzacions necessàries per a la realització d'estudis sobre aquestes espècies.
  
- Qualsevol certificat que necessite l'altra part per al desenvolupament de les actuacions previstes en aquest conveni.
  
SECEM aportarà:
  
- Assessorament i col·laboració en matèria d'investigació, conservació i divulgació sobre els mamífers silvestres de la Comunitat Valenciana.
  
Quarta. Desenvolupament
  
Aquest conveni de col·laboració podrà desenvolupar-se a través de convenis singularitzats, acords o resolucions, amb aportacions econòmiques o sense, subjectes a la normativa vigent en cada moment.
  
La difusió de les accions adscrites al conveni marc i als convenis singulars que s'hi deriven, es realitzarà deixant constància de la participació de les parts firmants, i hi hauran de figurar, si és el cas, els logotips corresponents.
  
Cinquena. Duració i denúncia
  
El present conveni començarà a produir efecte el dia de la firma i té una duració indefinida; es podrà dissoldre a petició de qualssevol de les parts firmants, la qual ho haurà de posar en coneixement de l'altra per escrit i, almenys, amb dos mesos d'antelació a la data en què vulga deixar-lo sense efecte.
  
Sisena. Jurisdicció
  
La resolució de qualssevol qüestions litigioses sobre interpretació, compliment i efectes del present conveni correspondrà als òrgans competents de l'ordre jurisdiccional contenciós administratiu.
  
Perquè conste a l'efecte oportú, i en prova de conformitat, els compareixents firmen el present document en triple exemplar i a un sol efecte, en el lloc i la data dalt indicats
  
El conseller de Territori i Habitatge,
  
RAFAEL BLASCO CASTANY
  
El president de SECEM
  
MIGUEL DELIBES DE CASTRO